لولانيات

**اللّولانيات** (Primates)، هي واحد التنضيمة ديال لبزوليات، لي كاتقسّم كتر ل متنيات لمنخار، لي كايشملو الليمورات، لݣالاݣوات، و اللوريسات؛ و بسيطات لمنخار، لي كايجمعو لݣدميات و لقرود لحقيقيين (لمسعودات و لقرود لبشرانيين). اللّولانيات طلعو هادي 74–63 مليون عام ل خطرة اللولانية من لبزوليات لأرضيين الصغار، لي كانو مأضاپطين معا لعيشة ف لغابات لمداريين: شلا خصايل د اللولانيات كايمتلو أضاپطاسيوات ل لبيئة لي تحدّاتهم بينات سقوف الشجر، بحال لقدود د لمخ، الشوف جاوجي النضر، شوفان اللوان، الصوات لحلقيين، حزام لكتف لي خلّاهم يولي عندهم درجة كبيرة د التحراك ف الطراف لفوقانيين، و بهامات كايتطواو (عند جلهم بلحق ماشي كلهم) لي ردّوهم قادرين يقبطو حسن و عطاوهم واحد التاحرايفيت (Dexterity). اللولانيات كايتفاوتو ف لقد من الليمور لفار د ماضام بيرت، لي كايوزن 30 ݣرام، ل لݣوريلا الشرقية، لي كاتوزن كتر من 200 كيلوݣرام. كاين 376–524 نوع من اللولانيات لعايشين، على حساب إينا كلاصاج كايتخدّم. النواع الجداد من اللولانيات مازال كايتكتاشفو: كتر من 25 نوع تكتاشف ف عوام 2000، 36 ف عوام 2010، و ستة ف عوام 2020.

اللولانيات عندهم مخاخ كبار (على لقد لكسدة) ب لمقارنة معا لبزوليات لخرين، و زيد عاوتاني واحد الزيادة ف التعوال على لمضا الشوفي على ضهر حاسة الشمان، لي هو السيستيم لحسي الطاغي عند لغالبية ديال لبزوليات. هاد لخصايل كايكونو محسنين كتر عند لمسعودات (لقرود ب لمعنى لعام) و لقرود لبشرانيين (قراب ل لبشر كتر من لمسعودات)، و قل ب شكل مقشوع عند اللوريسات و الليمورات. شي لولانيات، كيف بحال لݣوريلات، بنادم و لبابونات، كايعيشو ف لوطا ب شكل لولاني ف عاوض ما يعيشو ف الشجر، بلحق ݣاع النواع عندهم أضاپطاسيوات على قبل تشعبيط الشجر. التقنيات لمخدّمين ديال التحراك الشجري كايجمعو التنقاز من شجرة ل شجرة و التزعليل بينات عروش الشجر (التدراع)؛ تقنيات التحراك لأرضي كايشملو لمشيان على الجوج طراف اللورانيين (التحراك الجاوجي) و مشيان معدّل على ربعة د الطراف (التحراك الرباعي) على طريق لمشي على لبرݣمة.

اللولانيات بينات أكتر لحيوانات الجتيماعيين من ݣاع لحيوانات، كايصايبو كوپلات ولا ݣروپات عايليين، ݣروپات د دكر واحد–حريم، و دكور معددين/نتوات معددات. اللولانيات اللابنادميين عندهم علاقل ربعة د النواع ديال السيستيمات الجتيماعيين، بزاف منهم كايتعرّفو ب قدر لحركة من النتوات لمراهقات بينات لݣروپات. اللولانيات عندهم معدالات تقل ف الديڤلوپمو على لبزوليات لخرين لقرابين ليهم ف لقد، كايوصلو ل النضوج معطلين، و عندهم تيساع كبر د لعمر. اللولانيات عاوتاني هوما أكتر حيوانات محسنين ب شكل ستيعرافي، ب بنادم (ݣنس لبشر) قادرين يصاوبو لوغات معقدين و حضارات راقيين، أما اللولانيات اللابنادميين فايتين متورخين كايخدّمو الدوزان. هوما يقدرو يتواصلو ب تخدام جيسطات ب ليدين و لوجه، الروايح و الصوات لحلقيين.

لمفاعلات لقراب بينات بنادم و اللولانيات اللابنادميين يمكن ليهم يشكلو هوتات على قبل دوزان لمرضات حيوانيين لبدية، خصوصاً لمرضات لڤيروسيين كيف ما مرض هيرپيس، بوحمرون، لإيبولا، السعر و ليپاتيت. لولوفات من اللولانيات اللابنادميين كايتخدّم ف لبحات ف ݣاع الدنيا ب سباب لمشابهة السيكولوجية و لفيزيولوجية معا بنادم. جوايه 60٪ من اللولانيات مهددين ب النقيراض. التهديدات الشايعين كايجمعو تزوال لغابات، تقسام لغابات، لحملات ضد لمسعودات، و صيادة اللولانيات على قبل تخدامهم ف الطب، ب صيفتهم حيوانات د الرفقة، ولا على ود لماكلة. التصفية واسعة النطاق ديال لغابات لمداريين على ود لفلاحة هي أكتر ممارسة كاتهدد اللولانيات.

## لإيتيمولوجيا و لكلاصاج
### السميات الشايعين
السمية "لولانيات" ب الداريجة هي واحد الطرجامة حرفية، لي مشتقة من لفرانساوية لقديمة "پغيما" (Primat)، من واحد التخدام سمياتي ديال لكلمة اللاتينية "پريماط" (primat)، من "پريموس" (Primus) (معنيتها، معتبر، مخيّر، ولا رتبة لولانية). السمية تعطات من كارل لينيوس حيتاش هو خمم بلي هادي هي "الرتبة لعلى د لحيوانات". لعلاقات بينات لݣروپات لمبدلين ديال اللولانيات ماتفهموش مزيان حتى ل اللواخر تقريباً، عليها لمصطلحات لمخدّمين ب شكل شايع ب شي شكل ماواضحينش. متلاً، السمية "Ape" ب النݣليزية (لي لمعنى ديالها لعصري قرد بشراني) تخدّمات يا ب صيفتها بديل على سمية مسعود (ميمون) "Monkey"ولا على أي لولاني بلا قزيبة، كايشبه ل لبشر.

السير ويلفريد لو ݣرو كلارك كان واحد من لعولاما د اللولانيات (primatologists) لي ديڤلوپاو فكرة ديال لميول عند اللولانيات و لميطودولوجيا ديال ترتاب لاعضاء لعايشين د شي تنضيمة ف واحد "السنسلة تطالعية" كاتودّي ل لبنادم. السميات لمخدّمين ب شكل شايع على ل لݣروپات د اللولانيات بحال لقرود لبدائيين (prosimians)، لمسعودات (Monkey)، لقرود لبشرانيين السفليين (lesser apes)، و لقرود لبشرانيين لفوقانيين (great apes) كايعكسو هاد لميطودولوجيا. على حساب لفهامة ديالنا د دابا على التاريخ التطوري د اللولانيات، شلا وحدين من هاد لݣروپات مشابهات التعراش (paraphyletic)، ولا ب معنى خر ماكايشملوش ݣاع لخلفة من شي جد مشروك.

عكس لميطودولوجيا ديال كلارك، لكلاصاجات لعصريين كايعرّفو نوعياً (ولا كايسميو) غير الترتابات لي كايكونو وحدانيين التعراش (monophyletic)؛ هادشي معنيتو، بحال شي ݣروپ مسمي كايجمع ݣاع لخلفة ديال الجد لمشروك د لݣروپ.

لكلاضوݣرام لتحت كايورّي تسنسيلة وحدة ممكنة د لكلاصاج ديال اللولانيات لعايشين، ب تسميات شايعين (تقليديين) د لݣروپات ف ليسر.

 
* لقرود لبدائيين (Prosimians) فيهم جوج ݣروپات وحدانيين التعراش(التنضيمة التحتانية متنيات لمنخار، Strepsirrhini، ولا الليمورات، اللوريسات و ݣرانهم، و زيد لݣدميات (ولا الطارسياوات، Tarsiers من التنضيمة التحتانية بسيطات لمنخار Haplorhini)؛ هادا ترتاب مشابه التعراش حيتاش كايقصي قرديات الشكل (Simiiformes)، لي حتى هوما خلفة من الجد لمشروك د اللولانيات.

* لمسعودات ولا لميمونات (Monkeys) كايجمعو جوج ݣروپات وحدانيين التعراش، مسعودات لعالم الجديد و مسعودات لعالم لقديم، بلحق هاد لݣروپ مشابه التعراش لاحقاش كايقصي شباه لبشر (hominoids)، لفاميلة لفوقانية شباه لبشرانيات (Hominoidea)، لي حتى هوما خلفة ديال الجد لمشروك د قرديات الشكل.

لقرود لبشرانيين (Apes) كلهم، و لقرود لقرود لفوقانيين، كايكونو مشابهين التعراش يلا لمصطلحات لمخدّمين كايقصيو بنادم.

عليها لاعضاء د الجوج تستيفات د لݣروپات، و ب التالي السميات، ماكايتواتاوش، هادشي لي كايسبب مشاكيل ف ربيط السميات لعلميين معا السميات الشايعين (لي ف لعادة تقليديين). خود ف لبال لفاميلة لفوقانية شباه لبشرانيات: على حساب السميات الشايعين ف ليسر، هاد لݣروپ مصايب من لقرود لبشرانيين و بنادم و ماكاينة حتى شي سمية مشروكة ل ݣاع لاعضاء د لݣروپ. واحد لحل هو لمصايبة د سمية مشروكة جديدة، ف هاد لحالة سمية شباه لبشرانيات.

على حساب 2021، ماكاينش إيجماع على واش يتقبلو السميات التقليديين(لي شايعين)، بلحق مشابهات التعراش، ولا واش يتخدّمو غير السميات وحدانيين التعراش و صافي؛ ولا على واش يتخدّمو السميات الشايعين 'الجداد' ولا أضاپطاسيوات د السميات لقدام. لمقاربات لمنافسين ب جوج يقدرو يتصابو ف لعوينات لبيولوجيين، غالباً ف نفس لعمل، و شي مرّات من نفس لكتاتبي. عليها، بينتن كايعرّف لقرود (Apes) بلي كايشملو لبشر، موراها بدا كايعاود ف تخدام مصطلح شبيه-لقرد (ape-like) باش يعني 'بحال شي قرد عاوض بنادم'؛ و منين كان كايناقش ستيجابة لخرين ل واحد لفوصيل جديد هو كتب "الديعاءات بلي أورورين (Orrorin) ... كان قرد عاوض بنادم".

## لكلاصاج

التنضيمة لولانيات تسمّات من كارل لينيوس ف 1758؛ ف الطبعة لعاشرة من كتابو نضام الطبيعة، على قبل ݣنوس لبشر (Homo)، لقرد (Simia؛ لقرود لبشرانيين لخرين و لمسعودات)، الليمور (لقرود لبدائيين) و سحت الليل (سحات الليل ولا لخفافش). ف الطبعة اللولانية من نفس لكتاب (1735)، هو خدّم السمية بنادميات الشكل (Anthropomorpha) ل بنادم، قرد (Simia) و تقيل الرجل (Bradypus؛ لكسلانات). ف 1839، أونغي ماغي دوِكخوطي دو بلانڤيل، ب تبيع لينيوس و ب تقريد التاسميّايت (nomenclature)، دار الساس ل التنضيمات جاوجيات (Secundates؛ لي جمعات التنيضيمات يديّات الجناوح [سحات الليل]، لبخاخشيات، و وكّالات اللحم)، التلاتيات (Tertiates؛ الزغبيات) و الرباعيات (Quaternates؛ لي كاتشمل وازنات الزطمة [Gravigrada]، غليضات الجلدة ولمدايغيات)، و لايني هاد الطاكسونات الجداد ماتقبلوش.

قبل مايدخّلو آنديرسون و دجونس لكلاصاج ديال متنيات لمنخار و بسيطات لمنخار ف 1984، (متبوعين ب لعمل د 1997 ديال مكّينا و بيل، لكلاصاج د لبزوليات: فوق النيڤو د النواع)، اللولانيات تقسّمو ل جوج فاميلات فوقانيين: لقرود لبدائيين (Prosimii)، و شباه لبنادميات (Anthropoidea). لقرود لبدائيين جمعو ݣاع لقرود لبدائيين د دابا: متنيات لمنخار زيد لݣدايميات. شباه لبنادميات شملو ݣاع لقرود (simians).
## لفيلوجينيا و الجينات
التنضيمة لولانيات طرف ف التقسيمة حقيقوحاكموزغباويات (Euarchontoglires)، لي معششة وسط التقسيمة وحشيات حقيقيين (Eutheria) ديال لكلاص بزوليات. لبحوت الجينيين لموليكيين ف اللواخر عل اللولانيات، لكولوݣوات، و زبابات الشجر ورّاو بلي الجوج نواع من لكولوݣو مرتابطين ب شكل قريب معا اللولانيات على قرابتهم ل زبابات الشجر، وخا زبابات الشجر فايتين تعتابرو لولانيات. هاد التلاتة د التنضيمات كايصايبو التقسيمة حقيقوحاكميات (Euarchonta). لكومبو مابين هاد التقسيمة و تقسيمة الزغباويات (Glires؛ مشكلة من لقوارض و رنبيات الشكل]] كايصايبو تقسيمة حقيقوحاكموزغباويات. ب شكل مبدل، حقيقوحاكميات و حقيقوحاكموزغباويات ب جوج بيهم مرتبين كا تنضيمات فوقانيين. شي عولاما كايعتابرو جلديات الجناوح (Dermoptera) بلي هي تنيضيمة د اللولانيات و كايخدّمو التنيضيمة لولانيات حقيقيين (Euprimates) على ود اللولانيات "د بصح".
## التاريخ التطوري
النسل ديال اللولانيات كايتشاف بلي مأصل قريب من لحدود د لفترة الطاباشيرية لپاليوجينية ولا جوايه 74–63 مليون عام هادي. أول لولاني ممكن/لولاني-قبلي يقدر يكون پورݣاطوريوس (Purgatorius)، لي متورخ ل بدية عصر لپاليوسين ف أمريكا الشمالية، 66 م.ع.ه. أول لولاني تعرف من لفوصيلات متورخ ل اللخر د لپاليوسين ف أفريقيا، 57 م.ع.ه (لأطلسي لكبير؛ Altiatlasius) ولا الطرونزيسيو لپاليوجينية–لإيوسينية ف لقارات الشماليين، 55 م.ع.ه (كانتيوس، دونراسليا، ألطانيوس، قريب لوبر [قريب لأضاپيس] و طيلياردينا). دراسات خرين، بحال دراسات لماݣانة لموليكية، قدّرو أصل تعراش اللولانيات بلي طرا ف وسط لفترة الطاباشيرية، 85 م.ع.ه تقريباً.

ب لحساب د لكلاديستيكات (لكلاصاجات التقسيميين) لعصريين، تنضيمة اللولانيات وحدانية التعراش. التنضيمة التحتانية متنيات لمنخار، اللولانيات "فازݣين النيف"، ب شكل عام كايتشافو بلي تفرْقو على لخط د اللولانيات لبدائيين هاد 63 مليون عام تقريباً، وخا التوارخ لي بكر حتى هوما مدعومين. السبعة دلفاميلات ديال متنيات لمنخار هوما لفاميلات لمرتابطين ب فاميلات الليمور و الجوج لباقيين كايجمعو اللوريسيات و لݣالاݣوات. الشيمات د لكلاصاجات لقدم كايشرْكو الليموريات الزويونين (Lepilemuridae) وسط الليموريات و لݣالاݣيات وسط اللوريسيات، هادشي لي كايودّي ل توزيع فاميلاتي د ربعة-واحد ف بلاصة خمسة-جوج كيف ما كايبان هنا. وقيت عصر لإيوسين، جل لقارات الشماليين طغاو عليهم جوج ݣروپات، أضاپيات الشكل (adapiforms؛ ولا وبريات الشكل) و لفاريات لقحاح (omomyids). اللولين كايعتابرو أعضاء ف متنيات لمنخار، و لكن ماكانوش عندهم سنان مشطيين (toothcomb) بحال الليمورات د دابا؛ التحاليل اللخرانيين بيّنو بلي داروينوس ماسيلي (Darwinius masillae) كايليق ف هاد لكلاصاج. اللخرين كانو مرتابطين قريب ل لݣدايميات (الطارسيرات)، لمسعودات، و لقرود لبشرانيين. باقي مامفهومش كيفاش هاد الجوج ݣروپات مرتابطين ب اللولانيات لعصريين. لفاريات لقحاح تفناو جوايه 30 مليون عام هادي، أما أضاپيات الشكل بقاو عايشين حتى ل جوايه 10 م.ع.ه.

على حساب الدراسات الجينيين، ليمورات مدغشقر تعرّشو من اللوريسيات تقريباً 75 م.ع.ه. هاد الدراسات، و حتى و حتى الدلايل لكروموزوميين و لموليكيين، عاوتاني كايورّيو بلي الليمورات قراب ل بعضياتهم كتر على اللولانيات متنيات لمنخار لخرين. غير هو، مدغشقر تفرقات على إفريقيا 160 م.ع.ه و على لهند 90 م.ع.ه. باش يتحسبو هاد لحقايق، واحد النسمة دشّانة د الليمور ب شوية ديال لأفراد كايتشافو بلي وصلو ل مدغشقر من إفريقيا على طريق واحد لواقعة وحدة د الطفو (عبرو على شي أوبجي عايم) بينات 50 و 80 م.ع.ه. تقتارحو أوپسيوات خرين د الستيعمار، بحال ستيعمارات معددين من إفريقيا و لهند، بلحق حتى وحدة من هادو مامدعومة من علم الجينات و الدليل لموليكي.

حتى ل اللواخر، لآي آي (aye-aye) كان صعيب ف لبلاصاج وسط متنيات لمنخار. فرضيات تقتارحو بلي هوما فاميلة، داوبينتونيات (Daubentoniidae) كانو يا لولانيات ليموريات الشكل (معنيتها بلي الجدود دياولهم تفرقو من النسل د الليمور قرب من لفراق د الليمورات معا اللوريسات) ولا ݣروپ خت ل متنيات لمنخار كاملين. ف 2008، فاميلة لآي آي توكّدات بلي مرتابطة ب شكل قرب ل الليمورات لملغاشيين لخرين، غالباً جاو من نفس النسمة السلفية لي ستعمرات هاد لݣزيرة.

التنضيمة التحتانية بسيطات لمنخار، ولا اللولانيات "ناشفين النيف"، مشكلين من جوج تقسيمات خواتات. لݣدايميات لقرود لبدائيين ف فاميلة لݣدايميات (Tarsiidae؛ لفاميلة لفرّادية ف السفلية ݣدايميات الشكل، Tarsiiformes)، لي كايمتلو اكتر تقسام قاعدي (Basal)، مأصلين جوايه 58 م.ع.ه. أول سكوليط تعرف د بسيطات لمنخار، كان د واحد النوع من ݣنس لقرد السلفي (Archicebus) كايشبه ل لݣدايمي 55 م.ع.ه، تصاب ف وسط الشينوا، هادشي لي كايدعم واحد لأصل لي ديجا كان مشكوك فيه د هاد لݣروپ. التنضيمة السفلية قرديات الشكل (اللولانيات لقرديين، مشكلين من لمسعودات و لقرود لبشرانيين) بانو هادي 40 م.ع تقريباً، يمكن ف آسيا؛ يلا نيت ب الصح، هوما غايكونو تفرّقو على طول بحر طيثيس (Tethys Sea) من آسيا و مشاو ل إفريقيا موراها دغيا، كاينين جوج تقسيمات د لقرديات، جوج تنضيمات صغيورانيين: تحتانيات لمنخار (Catarrhini)، لي تديڤلوپاو ف إفريقيا، مشكلين من مسعودات لعالم لقديم، لبشر و لقرود لبشرانيين لخرين، و عريضات لمنخار (Platyrrhini)، لي تديڤلوپاو ف أمريكا الجنوبية، مصاوبين من مسعودات لعالم الجديد. واحد التقسيمة تالتة، لي كاتجمع لقرود لفجريين، لي تديڤلوپاو ف آسيا، ولايني نقارضو هاد ملاين د لعوام.

كيف ما لحالة معا الليمورات، ݣاع ما معروف لأصل د مسعودات لعالم الجديد. الدراسات لموليكيين على التسنسيلات النوويين لمدموجين ورّاو واحد التاريخ مقدّر ب شكل منوع ب زايد على التعراش بينات عريضات لمنخار و تحتانيات لمنخار، لي كايتفاوت من 33 ل 70 م.ع.ه، ف لوقيتة لي الدراسات لمبازيين على التسنسيلات لميطوكوندريين عطاو واحد لمفاوتة ضيّقة ديال 35 ل 43 م.ع.ه. اللولانيات شباه بنادم يمكن قطعو لمحيط لأطلاسي من إفريقيا ل أمريكا الجنوبية وقيت عصر لإيوسين ب لقفيز لݣزايري (island hopping)، لي سهال ب حياد لمحيط لأطلاسي (Atlantic Ocean ridges) و النيڤو د لبحر لهابط. ب شكل بديل، واحد لواقعة ديال الطفو (rafting event) تقدر تشرح هاد الستيعمار لقاطع ل لمحيط. ب سباب تزحزيح لقارّات، ݣاعما كان لمحيط لأطلاسي عريض كيف ما هاد لوقيتة. لبحات كايقتارحو بلي شي لولاني صغير فيه 1 كݣ يقدر ينجا على شي طرف عايم د النبات. ب لخودان ف لبال لكوران و زربة الريح لمقدّرين، هادشي يقدر يكون مد واحد لوقت كافي باش يرحلو بينات الجوج قارّات.

لقرود لبشرانيين و لمسعودات بداو كايديعو من إفريقيا ل أوروپا و آسيا ف عصر لميوسين. من بعد ب شوية، اللوريسات و لݣدايميات شقو نفس الطريق. أول فوصيلات ديال لبّيشرانيات (hominin؛ ولا لبشرانيات لحقيقيين) تكتاشفو ف شمال إفريقيا و متورخين ل 5–8 م.ع.ه. مسعودات لعالم لقديم غبرو من أوروپا جوايه 1.8 م.ع.ه. الدراسات لموليكيين لفوصيليين كايورّيو ب شكل عام بلي لبشر لعصريين تأصلو ف إفريقيا هادي 100,000–200,000 عام

وخا اللولانيات مدروسين مزيان على لݣروپات لحيوانيين لخرين، شلا نواع جداد تكتاشفو ف اللواخر، و الطيسطات الجينيين بيّنو نواع ݣاعما تعرفو ف لفايت وسط نسمات معروفين. طاكسونوميا اللولانيات ليستات جوايه 350 نوع د اللولانيات ف 2001؛ لكتاتبي، كولين ݣروڤس، زاد النمرة ل 376 على قبل لمساهمة ديالتو ف الطبعة التالتة د نواع لبزوليات د الدنيا (MSW3). غير هو، لمنشورات من لوقيتة د طاكسونوميا MSW3 تجمْعو ف 2003 دفعو النمرة ل 522 نوع، ولا 708 ب لحساب د النويعات.

### لهجاين
اللولانيات لمهجنين كايكبرو عادةً ف لحبس، و لايني كاينين عاوتاني إيكزومپلات ف لبريّة. التهجان كايطرا فين النطاقات د جوج نواع كايتشابكو باش يصايبو زونات هجينين؛ لهجاين يقدرو يتخلقو على طريق بنادم منين كايتحطو هاد لحيوانات ف حدايق لحيوان ولا ب سباب الضغط لبيئي كيف ما لفريس. التهجانات مابين لݣنوس (Intergeneric hybridization)، لي هوما هجاين من ݣنوس مبدلين، حتى هوما فايتين تصايبو ف لبريّة. وخا كاينتاميو ل ݣنوس لي تفرّزو ل شلا ملاين د لعوام، لمجاوجة بين النواع مازال كاتوقع بينات الجيلادا (gelada) و بابونات لحامادراياس (hamadryas baboon).

### لكلونات
ف 24 يناير 2018، عولاما ف الشينوا علْمو ف الجورنال سيل (Cell) لخليق د جوج زعطوطات وكالين لعقريش (ولا ماكاكات وكالين لعقريش، two crab-eating macaque)، سميتهم دجونݣ دجونݣ و هوا هوا، ب تخدام لمطيود لمعقدة د تدواز لاديئين (DNA transfer) لي خرّجات لينا النعجة ضولي، ف لخطرة اللولانية.

## لأناطوميا و لفيزيولوجيا
### الراس
جمجومة اللولانيات فيها قلقولة كبيرة مقببة لي كاتكون ب الضبط بارزة عند قرديات الشكل. لقلقولة كاتحامي عل لمخ لكبير، لي هو خصلة فرّازة عند هاد لݣروپ. لحجم الدخلانوقلقولي (لحجم وسط الجمجومة) كبر ب تلاتة د لمرّات عند بنادم على اللولانيات لفوقانيين اللابنادميين، هادشي لي كايعكس واحد لقد مخي كبير. لمتوسط لحسابي د لحجم الدخلانوقلقولي هو 1,201 سونتيميطر مكعب عند لبشر، 469 سم³ عند لݣوريلات، 400 سم³ عند الشامپانزيات و 397 عند لأورانݣوتانات. لميول التطوري اللولاني عند اللولانيات كان هو التعقاد د لمخ، ب الضبط لقشرة الجديدة (neocortex؛ طرف من لقشرة لمخيّة)، لي كاتشمل لحسان الستيشعاري، تولاد لكومونضات لحركيين، لعياقة التيساعية (spatial reasoning)، لوعيان و عند بنادم، اللوغة. ف لوقيتة لي لبزوليات لخرين كايعوّلو ب زايد على حاستهم د الشمان، لعيشة الشجرية د اللولانيات ودّات ل واحد السيستيم حسّي طاغيين عليه حاسة لمسّان، و الشوف، واحد النقصان ف لموضع الشمي ف لمخ و سلوك جتيماعي معقد لي غادي و كايتزاد. لمضى الشوفي د بنادم و لبشرانيات لخرين كايكون موعتبار؛ هومايا عندهم أكتر مضى شوفي بينات ݣاع السنسوليات، من غير نواع فلانيين من الطيور لفرايسيين.

اللولانيات عندهم عينين مقابلين معا لقدّام قدّام جمجومتهم؛ شوف جاوجي (binocular vision) كايسمح ب حسان د لمسافة دقيق، لي نفع الجدود لمدرّعين(brachiating) د ݣاع لقرود. لبشرانيين، واحد لحيد حاجبي (قوس فوق مداري، Supraorbital arch) معضم فوق نقابي لعين لي كايدعم لعضام الضعف ف لوجه، لي كايعياو معا لمضيغ. متنيات لمنخار عنهم واحد لبارّة مور مدارية (postorbital bar)، لي هو عضم ضاير ب تقبة لعين، باش يحامي عل لعينين؛ ب لعكس، عند اللولانيات لي لفوق، بسيطات لمنخار، طوّرو تقبات مطوّقين ب لكامل.

اللولانيات كايورّيو واحد لميال تطوري ل واحد لقنوفة منقوصة. ب شكل تقني، قرود لعالم لقديم مفرّزين على قرود لعالم الجديد ب لقلدة د النيف، و عل لقرود لبشرانيين ب الترتاب د سنانهم. عند قرود لعالم الجديد، لمناخر (nostrils) مقابلين معا الجناب؛ عند قرود لعالم لقديم مقابلين معا لتحت. النمط السنّي عند اللولانيات كايتبدّل ب شكل كبير؛ وخا شي وحدين ترزاو ليهم جل لقواطع (incisors)، كلهم شاطت ليهم علاقل قاطعة تحتانيات وحدة. عند لغالبية ديال متنيات لمنخار، لقواطع التحتانيين كايصاوبو واحد السنة مشطية (toothcomb)، لي كاتخدّم ف التنقية (Grooming، التمشاط، لحكان، و لانشيطة لخرين) و شي خطرات ف لمعاونة على لماكلة. قرود لعالم لقديم عندهم تمنية ديال الضراس لقبليين (premolars)، ب لمقارنة معا 12 عند قرود لعالم الجديد. نواع لعالم لقديم كايتقسّمو ل قرود بشرانيين و مسعودات على حساب نوامر التشنقيرات (cusps) على ضراسهم: لمسعودات عندهم ربعة، لقرود لبشرانيين عندهم خمسة - وخا لبشر يقدرو يكونو عندهم ربعة ولا خمسة. تشنقيرة الضرسة لبشرانية الساسية (لمخروط التحتاني، hypocone) تطورات ف اللول د تاريخ اللولانيات، أما التشنقيرة لبدائية ديال الضرسة التحتانية لمقابلة (مخروط محادي، Paraconid) ترزات. لقرود لبدائيين كايتفرّزو ب شلاقهم لفوقانيين لمامحركينش، لقمقومة لفازݣة د نيوفهم و السنان لقدّاميين التحتانيين لمقابلين معا لقدّام.

### لكسدة
اللولانيات ب شكل عام عندهم خمسة د الصبعان ف كل طرف (الصبعية لخماسية، pentadactyly)، ب نوع خصلة ديال ضفر كيراتيني ف لختمة د كل صبع ف الطراف ب ربعة. الجوايه لقاعيين ديال ليدّين و الرجلين فيهم وسادات حساسين (مسّيين) ف الريوس د الصبع. جلهم عندهم بهامات كايتطواو، لي هي مزيّة خصلة عند اللولانيات محسنة كتر عند بنادم، وخا مامحصوراش غير ف هاد التنضيمة (لپوصوامات و لكوالات، متلاّ، حتى هوما عندهم). لبهامات كايردو شي نواع قادرين يخدّمو الدوزان. عند اللولانيات، لكومبو ديال لبهامات لمطويين، ضفار قصار (ف بلاصة لمخالب) و صبعان طوال، كايتقفلو ل لداخل هو واحد الشياطة (relict) د لممارسة السلفية د قبيط لعروش د الشجر، و ف شي خطرات، خلّا شي نواع يديڤلوپيو التدراع (brachiation؛ تطياش الدرعان من الجدع د شي شجرة ل جدع وحد آخر) ب صيفتو وسيلة د التحراكمهمة ب زايد. لقرود لبدائيين عندهم ضفار كايشبهو ل لمخلب ف الصبع التاني ف كل رجل، كايسميوه مخلب التنقية (toilet-claws) لي كايخدّموه ف التنقية.

الطرݣوة (Clavicle؛ ولا لعضم لكولي) هو واحد لعنصر بارز ف لحزام الصدري (pectoral girdle)؛ هادشي كايخلّي مفصل لكتف يوسع لحركية نتاعتو. ب لمقارنة معا مسعودات لعالم لقديم، لقرود لبشرانيين عندهم مفاصل د لكتف و درعان حركيين كتر ب سباب لوضعية الضهرية د لوحة لكتف (scapula)، قفز صدري عريض لي مسطح كتر من لقدّام ل اللور، سنسول قل ف لحركية، و ب سنسولات تحتانيين منقوصين ب شكل كبير - هادشي لي ودّى ل خسران الزنطيط عند شي نواع. لقزازب الشقامين (Prehensile tails) كايتصابو ف اللامختومات (atelids) د قرود لعالم الجديد، بحال لمسعود لعوّاي، لمسعود لعنكبوت، لموريكي، لمسعودات لمصوّفين؛ و ف لكاپوتشين. اللولانيات الدكور عندهم قضيب مدلّي ل لتحت و فويّلات نازلين وسط واحد لكيس صفني (scrotum).
### الديمورفية الجنسية
الديمورفية الجنسية غالباً كاتورّى من قرديات الشكل، وخا ل درجة كبر عند نواع لعالم لقديم (لقرود لبشرانيين و شي مسعودات) على نواع لعالم الجديد. الدراسات اللخرين شملو لمقارنة د لاديئين (DNA) باش يطيسطيو التبدال ف التعبير د الديمورفية بينات اللولانيات و لمسببات الساسيين ديال الديمورفية الجنسية. اللولانيات ف لعادة عندهم الديمورفية ف كتلة لكسدة (body mass) و لقد د الناب و حتى لفرو و لون الجلدة. الديمورفية يمكن ليها تتنسب و تتأتر ب عوامل مبدلين، بحال سيستيمات لملاقية، لقد، لموؤل و الريجيم.

التحاليل التقارنيين ولّدو واحد لفهامة كاملة كتر على لعلاقة بينات لعزيلة الجنسية، لعزيلة الطبيعية، سيستيمات لملاقية عند اللولانيات، الدراسات ورّاو بلي الديمورفية هي واحد لمنتوج على تبدالات ف مزيّات الدكر و النتوا. التقداد التطوري الجنيني (Ontogenetic scaling)، فين كايطرا توساع نسبي د شي طراجي د النمو مشروك، يقدر يعطي يشرح على لعلاقة بينات الديمورفية الجنسية و نماط النمو. شي دلايل من التسجال لفوصيلي كايقتارحو بلي كان واحد التطور مقارب (convergent evolution) د الديمورفية، و شي بشرانيات منقارضين واقيلا كانت عندهم ديمورفية كبر على أي لولاني باقي عايش.

### التحراك
النواع د اللولانيات كايتحركو ب التدراع، التحراك الجاوجي، التنقاز، التحراك الرباعي الشجري و لأرضي، التشعبيط، و لمشي على لبرݣمة ولا ب تخليطة د هاد لميطودات. شلا قرود بدائيين كايكونو كمّاشا عموديين و نقّازا. كايشملو شلا مومّوات لغابة (bushbabies)، ݣاع لإندريات (السيفاكات، لأڤاهيات، و لإندريات)، الليمورات لحنقازا، و ݣاع لݣدايميات. لقرود لبدائيين كايكونو رباعيين التحراك شجريين و شعباطا. شي وحدين كايكونو كايتحركو حتى ف لوطا، ف لوقيتة لي شي وحدين كايكونو نقازا، لغالبية ديال لمسعودات كايكونو رباعيات التحراك شجريين و أرضيين و شعباطا. لݣيبونات، لموريكيات، و مسعودات لعنكبوت كلهم كايدرّعو ب شكل شديد، و لݣيبونات شي مرّات كايديرو هادشي ب واحد الشكل أكروباطي واعر. لمسعودات لمصوّفين حتى هوما كايدرّعو شي خطرات. لأورانݣوطانات كايخدّمو نفس الشكل د التحراك سميتو التشعبيط رباعي ليدّين، فين كايخدّمو درعانهم و سيقانهم باش يرفدو كسداتهم التقال معا الشجر. الشامپانزيات و لݣوريلات كايمشيو على لبرݣمات دياولهم. و يمكن ليهم يمشيو على جوج طراف ل مسافات قصار. وخا نواع معددين، بحال لقرديات الجنوبيين (australopithecines) و لبشرانيات لبكرانيين، ورّاو واحد التحراك جاوجي كامل، بنادم هوما النوع لي بوحديتو باقي ب هاد لمزيّة.
### الشوف
تطوّر شوفان اللوان عند اللولانيات هو خصلة فرّادية بينات لغالبية ديال لبزوليات لحقيقوحشيين (eutherian)، أما الجدود السنسوليين لمعزولين د اللولانيات ملكو الشوف تلاتي اللون (trichromaticism)، الجدود لبزوليين الليليين و سخان الدم خسرو وحدة من تلاتة د لمخروطات (cones) ف الشبكية وقيت لإيرا لميسوزويكية. عليها لحوت، الزواحف و الطيور عندهم الشوف تلاتي اللون ولا الشوف رباعي اللون (tetrachromatism)، ف لوقيتة لي ݣاع لبزوليات، من غير شي لولانيات و جرابيات، كايكون عندهم الشوف جاوجي اللون (dichromatism)، ولا وحداني اللون (monochromats؛ عندهم عمى اللوان ب لكامل). اللولانيات الليليين، بحال مسعودات الليل (night monkeys)، و موموات لغابة (ولا لݣالاݣوات) دايماً كايكونو نضارا وحدانيين اللون. تحتانيات لمنخار كايكونو نضارا تلاتيين اللون ب شكل روتيني ب سباب واحد لمعاودة د الجين (gene duplication) ديال لأوپسين لحمر-خضر ف الساس ديال النسل ديالهم، 30 حتى ل 40 م.ع.ه. عريضات النيف، ف الجيهة لخرى، كايكونو نضارا تلاتيين اللون غير ف شي حالات و صافي. ب الضبط، النتوات لفراد خصهم يكونو مݣرونين ب شكل مماتل (heterozygous) ل جوج أليلات د الجين أوپسين (لحمر و لخضر) لي مبلاصي ف نفس لموضع الصبغاوي ديال لكروموزوم X. عليها الدكور، يمكن ليهم يكونو غير نضارا جاوجيين اللون، أما النتوات يقدرو يكونو نضارا جاوجيين اللون ولا تلاتيين اللون. شوفان اللوان عند متنيات لمنخار مامفهومش مزيان؛ وخا هاكداك، لبحوت كايقتارحو واحد النطاق د شوفان اللوان كايشبه ل هاداك لي كايتلقى عند عريضات لمنخار.

كيف ما تحتانيات لمنخار، لمسعودات لعوّايا (فاميلة ف عريضات لمنخار) كايورّيو شوف تلاتي اللون روتين لي طراساوه ل واحد لمعاودة د الجين تطورية طرات غير ف اللواخر. لمسعودات لعوّايا هوما وحدين من لوکّالا د لوراق لمختصين ݣاع بينات مسعودات لعالم الجديد؛ لفواكه ماكايصاوبوش واحد الطرف كبير ف ريجيماتهم، و الشكل د لوراق لي كايخيّرو ياكلوه (فتيّين، قوّاتين، و كايقدرو يتهضمو) كايتديطيكطاو غير ب واحد السينيال حمر-خضر. لعمل لميداني لي كايكتاشف التخيارات الريجيميين د لمسعودات لعوّايا كايقتارح بلي الشوف تلاتي اللون الروتين تّعزل ب لبيئة.
## السلوك
### السيستيمات الجتيماعيين
ربتشرد رانݣام دكر بلي السيستيمات الجتيماعيين ديال اللولانيات كايتكلاصاو حسن ب كمية التحراك الطاري بين لݣروپات من النتوات. هو قتارح ربعة د التصنيفات:

* سيستيمات التنقال د النتوا - النتوات كايمشيو من لݣروپ لي تولدو فيه. النتوات د شي ݣروپ ماكاتمونش عندهم قرابة قريبة ف لوقيتة لي الدكور كايبقاو معا لݣروپ لي تزادو فيه، و هاد لمرافقة لقريبة تقدر تكون كاتأتر عل السلوك الجتيماعي. لݣروپات لمصاوبين كايكونو ب شكل عام صغار ب زايد. هاد التنضام يمكن ليه يتقشع ف الشامپانزيات، فين الدكور، لي كايكونو ف لعادة مرتابطين، كايتعاونو ف الدفاع على النطاق د لݣروپ. الدلايل على هاد السيستيم الجتيماعي (كايعيّطو عليه السكنة ف دار لبو patrilocal residence، منين كايتخدّم ف علم لبشر) حتى هو تصاب بينات شياطات النياندرطال ف سبانيا و ف الشياطات ديال لقرد الجنوبي و شبيه بنادم الصليب (Paranthropus robustus) ف إفريقيا الجنوبية. بينات قرود لعالم الجديد، مسعودات لعنكبوت و لموريكيات كايخدّمو هاد السيستيم.

* سيستيمات التنقال د الدكر – ف لوقيتة لي النتوات كايبقاو ف لݣروپ لمزيودات فيه، الدكور كايسافرو كا مراهقين. لقدود د لݣروپات كايكونو كبر ف لعادة. هاد السيستيم كايكون شايع عند الليمور حلقي الزنطيط، مسعودات لكاپوتشين و لمسعودات د لفاميلة التحتانية لقرديات لمزنططين (cercopithecine).

* النواع وحدانيين التجويجة – هي رابطة د دكر–نتوا، شي خطرات كاتكون مرافقة ب تفريخة د الصغار. كاينة واحد لمسؤولية مشروكة د تهلية لوالدين و الدفاع على الزون. التفريخة كاتمشي ف حالها من نطاق لوالدين وقيت لمراهقة. لإندري، ݣدايميات اللاريانݣ، لمسعودات من فاميلة زينات الشعر (Callitrichidae) و لݣيبونات كايخدّمو هاد السيستيم، وخا "الجواج لوحداني"ف هاد السياق ماشي مشروط يكون كايعني لوافا الجنسي ب لمعنى لكامل د لكلمة. هاد النواع ماكايعيشوش ف ݣروپات كبار.

* النواع لخلويين – الدكور و النتوات كايعيشو ف نطاقات مملوكين كايتشابكو. هاد الشكل من التنضام كايتصاب ف اللوريسات، لݣالاݣوات، ليمورات لفار، لآي-آياوات و لأورانݣوتانات.

سيستيمات خرين معروفين بلي كايطراو عاوتاني. متلاً، الدكور و النتوات ديال لمسعودات لعوّايا و لݣوريلات ب جوج بيهم كايخرجو من لݣروپ لمزيودين فيه منين كايقفلو النضوج الجنسي، هادشي لي كايودّي لݣروپات ماكاتكون لا عند دكر ولا النتوا شي قرابة. شي قرود بدائيين، لمسعودات من لفاميلة التحتانية كولوبينيات (Colobinae؛ ولا لمبتورات) و لمسعودات د زينات الشعر حتى هوما كايخدّمو هاد السيستيم.

تنقال الدكور و النتوات من لݣروپ لمزيودين فيه ف لغالب واحد لاضاپطاسيو باش يتجنبو لمجاوجة الدخلانية (inbreeding). واحد التحليل ديال التسجالات د لمجاوجة د مستعمارات محبوسين د اللولانيات كايمتلو شلا نواع مبدلين كايلمّح بلي موت الطفال لي جايين من لمجاوجة الدخلانية كايكون زيد على هادوك لي ماجايينش من لمجاوجة الدخلانية. هاد التأتير د لمجاوجة الدخلانية على موت الطفال ف لغالب واحد لحاصول ديال زيادة ف التعبير لأليلات لمنحيين الضارين (Inbreeding depression؛ تدرديب لمجاوجة الدخلانية).

عالمة اللولانيات دجاين ݣودل، لي درسات ف لپارك لوطني ݣومبي، حضات لمجتمعات تفكاك-نديماج (fission-fusion societies) ف الشامپانزيات. كايكون تفكاك منين لݣروپ الساسي كايتفرقو باش يقلبو على لماكلة وقيت النهار، من بعد كايوقع النديماج منين لݣروپ كايرجعو ف الليل باش ينعسو ب صيفتهم ݣروپ. هاد لقلدة الجتيماعية تقدر تتقشع عند بابون لحامادراياس، لمسعود لعنكبوت و لبونوبو. الجيلادا عندو قلدة مشابهة فين بزاف ديال لݣروپات الصغر كايتجمعو باش يصاوبو قطيع موقّت يقدر يوصل حتى ل 600 قرد. لبشر حتى هوما كايشكلو مجتمعات تفكاك-نديماج. ف مجتمعات الصيّادا لمجمعين، لبشر كايصاوبو ݣروپات لي مشكلين من فراد معددين لي يقدرو يتفرقو باش يكسبو موارد مبدلين.

هاد السيستيمات الجتيماعيين كايتأترو ب تلاتة ديال لعوامل إيكولوجيين ساسيين: توزاع لموارد، لقد نتاع لݣروپ، و لفريس. وسط شي ݣروپ جتيماعي كاين واحد لموازنة بينات لمعاونة و لمنافسة. سلوكات لمعاونة عند شلا لولانيات كايشملو التهلية الجتيماعية (تحياد پارازيطات الجلد و تنقية الجراحي)، شريك لماكلة، و الدفاع لمجمّع ضد لمفتارسين ولا على شي زون. السلوكات لعدوانيين ف لغالب كايسينياليو لمنافسة على ود لماكلة، مواضع النعاس ولا لملاقيين. لعدوانية كاتتخدّم عاوتاني ف تفراش الساس ل هرميات لحكام (dominance hierarchies).

ف نونبر 2023، لعولاما ل مرّة اللولى علْمو ب الدليل بلي ݣروپات د اللولانيات، ب الضبط لبونوبوات، قادرين يتعاونو معا بعضياتهم.
### لمرافقات بينات النواع
شلا نواع من اللولانيات معروفين بلي كايترافقو ف لبريّة. شي مرافقات تدرس فيهم ب شكل موسع. ف غابة طاي ف إفريقيا، شلا نواع كاينسّقو سلوكات أونتي مفتارس. هاد النواع كايشملو مسعود ديانا، مسعود كامبل، لمسعود مجلخ النيف الصغير، لكولوبوس لحمر لغربي، لكولوبوس لملك ( لكولوبوس لحمر و لبيض لغربي)، و لمانݣابي لمسخّم، لي كاينسّقو عيطات د لالارم أونتي مفتارس. الشامپانزي من بينات لمفتارسين د هاد لمسعودات.

لمسعود حمر الزنطيط كايترافق معا نواع معددين، بحال لكولوبوس لحمر لغربي، لمسعود الزرق، لݣيريزا لمسلهم، لمانݣابي كحل لعرف و مسعود لݣلاتي د آلن. بزاف من هاد النواع كايتفرسو من الشامپانزي.

ف أمريكا الجنوبية، مسعودات لكبور كايترافقو معا مسعودات لكاپوتشين. هادشي يقدر يكون عندو علاقة كتر معا فوايد التقلاب عل لماكلة ل مسعودات لكبور على لفوايد د أونتي مفتارس.
### سيستيمات لملاقية
سيستيمات لملاقية عند اللولانيات كايتنوعو بينات الجواج لوحداني (monogamy)، تعداد الزواج (polyandry؛ نتوا كاتلاقى معا بزاف ديال الدكور)، تعداد الجوجات (polygyny) و تعداد الزواج و الجوجات (polygynandry). عند النواع وحدانيين التجويجة، الدكور و النتوات لبالغين كايصايبو رابطة كوپل طويلة لعمر. ب لمقارنة معا السيستيمات لخرين، كاينة شوية ديال لمنافسة على قبل حقوق لملاقية و الدكور و النتوات كايميلو باش يكونو قد قد. تعداد الزواج، لي كايشمل ݣروپات مشكلين من نتوات فرّاديات كايتلاقاو معا دكور معددين، هاد السيستيم يقدر ينوض ب صيفتو سيستيم جاوجي د لملاقية عند النواع وحدانيين التجويجة. عند الطامارين قهوي السلهام، شي نتوا تقدر تتلاقى معا دكر ولا جوج دكورا. تعداد الزواج يقدر يكون دّيڤلوپا ب سباب التردد الطالع ديال ولادة التوام، لي كايحتاجو عوين كتر ف التربية.

النواع معددين الجوجات كايجمعو لݣوريلات، لانݣورات هانومان، الجيلادات، بابونات لحامادراياس، لمسعودات لمخرطمين، و لمسعودات الدهبيين فوطح النيف، فين دكر واحد كايتلاقى معا نتوات معددات وسط شي حريم (Harem) ولا شي وحدة د دكر واحد. الديمورفية الجنسية كاتميل باش تكون زيْد ف هاد النواع و الدكور يقدرو عاوتاني يديڤلوپيو خصايل جنسيين جاوجيين بارزين. عند بابونات لحامادراياس لأبويين، الدكور كايݣوّدو النتوات ب عدوانية ل ݣروپاتهم و كايديسيپلينيو ب شكل عنيف هادوك لي كايبعّدو. ب لعكس، ف مجتمعات الجيلادا، لي مبنيين على قرابة النتوات، الدكر كايعوّل على الدعم د النتوا ف لوحدة ديالتو و ݣاعما يمكن ليه يفرض حكامو عليهم. الدكور معددين الجوجات كايخصهم يحاميو على لحريم ديالهم من لمنافسين، لي يقدرو يغلبوه و يصدقو حاكمين.

عند شي نواع، كيف بحال الليمورات حلقيين الزنطيط، السيفاكات، الزعاطط (ولا لماكاكات)، لغالبية د لبابونات، لمانݣابيات، السايميريات (ولا مسعودات لكبور)، لمسعودات لمصوّفين، مسعودات لعنكبوت، مسعودات لعنكبوت لمصوّفين، الشامپانزيات و لبونوبوات، الدكر و النتوا ب جوج بيهم كايتلاقاو معا شركا معددين. تعداد لازواج كايطرا ف لݣروپات معددين النتوات و الدكور، و مادام النتوات كايتلاقاو بزاف ديال لخطرات قبل بدية لحبالة، الدكور عندهم فويّلات كبار على قبل لمنافسة د لماني. الدكور يقدرو يكونو موجودين ف واحد لهرمية د لحكام و هادوك لي ف الطوپ كايجرّبو يحتاكرو النتوات. لملاقيات لموقّتين (Consorships) يقدرو يوقعو عند شي نواع و لايني لامد ديالهم كايكون قصير. عند النواع لي كايعيشو ب شكل خلوي، الدكور و النتوات كايتلاقاو معا شركا لي النطاقات لمملوكين دياولهم كايتشابكو. هادشي معروف ب سيستيم لملاقية 'لمفرّق'.

الدليل الجيني كايلمّح بلي بنادم كانو معددين الجوجات ب شكل طاغي ف لغالبية د تاريخهم كا نوع، بلحق هادشي بدا كايتبدل وقيت لعمر لحجري الجديد، منين الجواج لوحداني بدا كايشيع ب شكل مزامن معا الطرونزيسيو من لمجتمعات الرحّالا ل مجتمعات متبتين. جل لمجتمعات لعصريين د بنادم مشكلين من الجواجات وحدانيين التجويجة، بلحق كايسمحو ب تعداد الجوجات، ب الضبط هادوك لي مقامهم طالع.
### السلوك الجنسي
النتوات د اللولانيات يقدرو يسنياليو ل الدكور بلي هوما واجدات ل لملاقية على طريق شلا توريات بحال لكونطاكط ب لعينين، التكتيك ب اللسان و مدان لقاع. الليمورات، اللوريسات و لݣالاݣوات النتوات، كايحطو كساديهم ف پوزات ديال التكواز (Lordosis) أما النتوات د الشامپانزي، لبونوبو و شي مسعودات د لعالم لقديم كايديڤلوپيو نفاخي جنسيين ف لقاع ديالهم. لمجامعة عند اللولانيات كاتشمل ب شكل نوعي الدكور كايركبو على النتوات من اللور، كيف ما لحال معا لغالبية ديال لبزوليات. لمجامعة كرش ل كرش فايتة تشجلات عند لقرود لبشرانيين، لݣيبونات و لقرود لبشرانيين لفوقانيين ب جوج بيهم. وضعيات الجنس د بنادم هوما تعدالات على هاد الجوج وضعيات.

اللولانيات يقدرو يدخلو ف شي نشاط جنسي ب صيفتو پارتية ف لمرابطة الجتيماعية؛ ب لحساب د السلوك لمماتل جنسياً. بحال هاد السلوك كايلعب دور مهم ب الضبط ف مجتمع لبونوبو. نتوات لبونوبو كايدخلو ف سلوك تبادلي ديال مسيد بلايص لمناسلة، يمكن باش يترابطو جنسياً معا بعضياتهم، باش يصاوبو واحد النواة نتوية د مجتمع لبونوبو. لمرابطة بينات النتوات كايخلّيهم قادرين يحكمو على لغالبية د الدكور.

### تاريخ عيشتهم
اللولانيات عندهم معدالات قل ديال الديڤلوپمو على لبزوليات لخرين. ݣاع الطفال د اللولانيات كايترضعو ب شكل طبيعي من ماواتهم (من غير شي مجتمعات بنادميين و شلا لولانيات كبرو ف جردة لحيوان لي كايوكلوهم حليب مصنع) و كايعوّلو عليهم ف التنقية و الطرونسپور. عند شي نواع، الطفال كايتحامى عليهم و كايتطرونسپورطاو من الدكور ف لݣروپ، خصوصاً الدكور لي يقدرو يكونو باواتهم. لقراب لخرين ديال الطفل، بحال لخوت، لعنات و لخالات، يقدرو يعاونو ف التهلية فيهم عاوتاني. لغالبية د اللولانيات كايحبسو لمباضة (ovulation) وقيت الرضاعة شي طفل؛ غير كايفطم الطفل لم يمكن ليها تتكاتر من جديد. هادشي دايماً كايودّي ل صراع د لفطام بينات الطفال لي كايجرّبو يكملو الرضاعة. اللولانيات عندهم واحد لوقت بزقولي (juvenile) طوْل بينات لفطام و لبلوغ الجنسي على لبزوليات لخرين من نفس لقد.
 
قتيلة الطفال (Infanticide) كاتكون شايعة ف النواع معددين الجوجات كيف ما اللانݣورات الرماديين و لݣوريلات. الدكور لبالغين يقدرو يقتلو التفريخات لعوّالين على مهم لي ماشي تفريختهم باش ترجع النتوة ل لوداق باش ف التالي يمكن ليهم يولدو تفريخة ديالتهم. الجواج لوحداني الجتيماعي عند شي نواع يقدر يكون تطّور على ود لمباطية ضد هاد السلوك. تعداد لازواج و الجوجات يقدر حتى هو يقلل الريسك د قتيلة الطفال ماحد لهوية د لبو كاتولي ماميقنش منها.

شي لولانيات بحال لݣالاݣوات و مسعودات لعالم الجديد كايخدّمو تقابي الشجر على ود التعشاش، و كايحطو لبزاقل ف لبقعات لعامرين ب لوراق وقيت التقلاب عل لماكلة. لولانيات خرين كايتبعو سطراتيجية د "الركيب"، متلاً هزان لأفراد عل لكسدة و هوما كاياكلو. لبالغين يقدرو يبنيو لعشاش ولا يخدّمو مواضع على قبل التعشاش، شي مرات كايكونو معاهم الصغار، هوما كايديرو هادشي على قبل الراحة، لي هو سلوك تديڤلوپا ب شكل تانوي عند لقرود لبشرانيين لفوقانيين. وقيت لفترة لبزقولية، اللولانيات كايكونو محسوسين ل ل[فريس و الجوع الشديد (Starvation) كتر من لبالغين؛ هوما كايكسبو التجارب ب لماكلة و تجناب لمفتارسين ف هاد لوقيتة. هوما كايتعلّمو لمهارات الجتيماعيين و د لمدابزة، غالباً ب اللعب. اللولانيات، خصوصاً النتوات، عندهم تيساع د لعمر طوْل من لبزوليات لخرين لي ف نفس لقد، هادشي يقدر يكون طرف منو ب سباب الستيقلاب ديالهم التقيل. ف اللخر د عمرهم، النتوات د اللولانيات تحتانيات لمنخار كايدوزو من واحد لحبيس ديال وضيفة لمكاترة معروف ب سمية لمينوپوز (menopause؛ پوز د الدورة الشهرية)؛ لݣروپات لخرين تدرس فيهم غير شوية.
=== الريجيم و لماكلة ===
اللولانيات كايستاغلو تنويعة من عيون د لماكلة. كايتݣال بلي بزاف من لخصايل ديال اللولانيات لعصريين، ب لحساب د بنادم، تعرّشو من واحد لممارسة د شي جد بكراني ديال خودان لغالبية د ماكلتو من سقف الشجر لمداري. لغالبية ديال اللولانيات كايشملو لفاكهة ف ريجيمهم باش ياخدو التقاوت لي كايتهضمو ساهل بحال لكاربوهيدرات و ال[ليپيدات على قبل لينيرجي. اللولانيات ف التنضيمة التحتانية متنيات لمنخار (لقرود لبدائيين اللاݣدايميات) قادرين باش يصنّعو لڤيطامين C، بحال جل لبزوليات لخرين، أما اللولانيات ف التنضيمة التحتانية بسيطات لمنخار (لݣدايميات، لمسعودات و لقرود لبشرانيين) ترزات منهم هاد لقدرة، و كايحتاجو هاد لڤيطامين ف ريجيمهم.

شلا لولانيات عندهم ختيصاصات أناطوميين لي كايردوهم قادرين يستاغلو ماكلات فلانيين، بحال لفاكهة، لوراق، ݣومة الشجر ولا لبخوش. متلاً، وكالين لوراق كيف ما لمسعودات لعوّايا، لكولوبوس لبيض و لكحل و الليمورات لحنقازين وسّعو لمجاري لهضميين نتاوعهم لي ردوهم قادرين يمصو التقاوت من لوراق لي يمكن ليهم يكونو صعاب ف لهضيم. لمارموزات، لي كاياكلو لݣومة، عندهم قواطع صحاح، لي كايخلّيوهم يحلّو اللحا د الشجر باش ياخدو ل لݣومة، و مخالب ف بلاصة الضفار، لي كايردوهم قادرين يكمشو ف الشجر وقيت لماكلة. لآي-آي مخلّط قواطع بحال د لقوارض معا واحد الصبع وسطاني طويل و رقيق باش يعمّر نفس النيش لإيكولوجي د نقار لخشب. كاينقب الشجر ب صبعو باش يلقى لارڤات لبخوش، موراها كايصايب ب سنانو تقابي ف لخشب و كايخشي صبعو لوسطاني لمطوّل باش يجبد اللارڤات. شي نواع عندهم ختيصاصات خرين، متلاً، لمانݣابي رمادي لحناك عندو مينا د السنان غليض، لي كايردّو قادر يحل التمرات لقاصحين (لفواكه) و الزريعات لي مايقدروش لقرود لخرين يديروها. الجيلادا هو النوع لي بوحديتو ف اللولانيات كاياكل ب شكل لولاني الربيع.
### الصيادة
الشامپانزي الشايع كاياكل واحد الريجيم فكايهي قارت. هو كايخيّر لفواكه كتر من التويشيات لخرين د لماكلة و كايقلّب عليهم و كاياكلهم حتى منين كايكونو شحاح. هو عاوتاني كاياكل لوراق و براعم لوراق، الزريعة، الزهور (Blossom)، اللباب (pith)، اللحا و الريزين (resin). لبخوش و اللحم كايصايبو واحد النسبة صغيرة من ريجيمهم، مقدّرين ب 2٪. لكونصوماسيو نتاع اللحم كاتشمل فريس النواع د اللولانيات لخرين، بحال مسعود لحولوبوس لحمر لغربي. لبونوبو كايكون فكايهي قارت — لاغلابية د ريجيمو من لفاكهة، بلحق كايدعمو ب لوراق، اللحم د السنسوليات الصغار، بحال لقوارض من عجيبات لقزيبة (anomalures)، لكبابر الطايرين، و الضبيات بحال الديكر، و اللاسنسوليات. ف شي خطرات قلال، لبونوبوات تشافو كايكونصوميو اللولانيات لي ماشي من لقرود لبشرانيين.

حتى ل الديڤلوپمو ديال الزراعة علاين هادي 10,000 عام. بنادم لعاقل وضّفو واحد لميطود د الصيادا لمجمّعين ب صيفتو لوسيلة لفرّادية ديالهم ف جميع لماكلة. هادشي شمل تخلاط عيون لماكلة الراصيين (بحال لفواكه، لحبوب، الدرنات، و لفݣيع، لارڤات لبخوش و الرخويات لمائيين) معا الطرايد لبريّين، لي كايخصهم يتصادو و يتقتلو باش يتكالو. تقتارح بلي لبشر خدّمو لعافية باش يوجّدو و يطيّبو لماكلة من لوقيت د لبنادم لقايم. جوايه عشر آلاف عام هادي، بنادم ديڤلوپاو الزراعة، لي ف اللخر بدلات ف الريجيم ديالهم. هاد التبدال ف الريجيم يقدر يكون بدّل حتى ف لبيولوجيا د لبشر؛ معا ديعان لفيرمات مشتقات لحليب لي فورناو عوينة جديدة و غنية د لماكلة، هادشي لي ودّى ل تطور لقدرة على هضيم اللاكطوز عند شي بالغين.
### ب صيفتهم حيوانات د الرفقة
لمفتارسين د اللولانيات كايجمعو نواع مبدلين ديال وكالات اللحم، طيور لفريسة، الزواحف، و اللولانيات لخرين. حتى لݣوريلات فايتين تشجلو ب صيفتهم فريسة. لمفتارسين د اللولانيات عندهم سطراتيجيات منوعين د الصيادة و بحالهم، اللولانيات طوّرو شلا أضاپطاسيوات أونتي فريس كيف بحال التدراق (crypsis)، عيطات لالارم و لمحامية. نواع معددين عندهم عيطات معددين ديال لالارم على قبل مفتارسين مبدلين بحال لمفتارسين ديال لهوا ولا لي كايتحركو ف لوطا. لفريس يقدر يكون كايشكل لقد د لݣروپ عند اللولانيات ماحد النواع لي كايتحطو ف ضغوطات زيْد د لفريس كايبانو بلي كايعيشو ف ݣروپات كبر.

### التواصل
الليمورات، اللوريسات، لݣدايميات، و مسعودات لعالم الجديد كايعوّلو على السينيالات الشميين على ود شلا جوايه د السلوك الجتيماعي و د لمكاترة. لغدد لمختصين كايخدّمو ف رشيم الزونات ب لفيرومون، لي كايتديطيكطا ب لعضو لمحراتونيفي (vomeronasal organ)؛ هاد لعملية كاتصايب واحد الطرف كبير ف سلوك التواصل عند هاد اللولانيات. اللولانيات كايخدّمو عاوتاني الصوات لحلقيين، الجيسطات، و تعابير لوجه باش يوصّلو لحالة النفسية. التشكال لعضلي لوجهي كايكون مديڤلوپي مزيان عند اللولانيات، ب الضبط عند لمسعودات و لقرود لبشرانيين، لي كايردهم قادرين باش يتواصلو ب شكل معقد ب لوجه. بحال بنادم، الشامپانزيات يمكن ليهم يفرّزو لكمامر د لفراد لخافيين و لماخافيينش. الجيسطات د ليدّين و الدرعين حتى هوما كايكونو شكال مهمين د التواصل ل لقرود لبشرانيين لفوقانيين و شي جيسط فرّادي يقدر يكونو عندو وضايف معددين. خبيط الصدر عند دكور لݣوريلا هو شكل من التواصل الشوفي و الصوتي اللاحلقي لي شغلو يبيّن الصلاحية ديالتو ل لمنافسين و النتوات ب جوج بيهم.

اللولانيات ب الضبط كايعتابرو ݣروپ صوتي بينات لبزوليات. لإندريات و الليمورات لمكشكشين لبيضين و لكحلين كايطلقو غنايات مفرّزين و فيهم لغوات و جوقات لي كايحافضو عل الزونات و كايخدْمو كا عيطات د لالارم. لݣدايمي لفيليپيني، عندو واحد لحد ب تردد طابع ديال لحساسية الصوتية د 91 كيلوهيرتز تقريباً ب واحد التردد طاغي د 70 كهز، لي كايخلّيوه واحد من الترددات الطالعين ݣاع لي مشجلين وسط أي بزولي أرضي. ب النسبة ل ݣدايميات لفيليپين، هاد الصوات لحلقيين يقدرو يمتلو واحد لكانال پريڤي د التواصل كاتمنّع من الديطيكسيو د لمفتارسين، لفرايس و لمنافسين، كاتزيّد لمفعولية الطاقية، ولا كاتحسن الديطيكسيو ضد الصداع ب تردد نازل. دكور لمسعود لعواي بينات لبزوليات لأرضيين لغوّاتين ݣاع ماحد الزئير ديالهم يقدر يتسمع حتى ل 4.8 كم، و مرتابط ب التيساع بين لݣروپات، حماية الزون و واقيلا عسّان لملاقيين. الدكور و النتوات د السيامانݣ (ݣيبون السيامانݣ) ب جوج بيهم عندهم جويّبات كايتنفخو ف قرجوطتهم لي كايخدّموهم لكوپلات باش يغنّيو "دويطوات" ل بعضياتهم. لمسعود لمخضّر كايطلق واحد لعيطة د لالارم مفرّزة ل كل ربعة د لمفتارسين علاقل، و الستيجابات د لقرود لخرين كاتبدل على حساب لعيطة. فوق من هادشي، بزاف ديال نواع اللولانيات ب لحساب د الشامپانزي، مسعود كامبل ولا مسعود ديانا بانو بلي كايخلطو الصوات ب تسنسيلات، هادشي لي كايقتارح بلي الالسانطاكس ماشي فرّادي غير عند بنادم كيف ما كان كايتشاف ف لفايت، و لايني قديم ب شكل تطوري، و لأصول دياولو يقدرو يكونو مجدّرين غارقين وسط النسل د اللولانيات.

الصوات لي كايدّيو ل الصوايت (vowel) و السواكت (Consonant) موجودين ف شي عيطات د لأورانݣوتان و كايحافضو على لمعنى ديالهم على طول مسافات كبار. توسّع النطاق لوقتي على قبل تطوّر اللوغة د بنادم و/ولا لمطّلبات لأناطوميين دياولها، مبدئياً علاقل، من التعراش لفيلوجيني د ݣنس لبشر (2.3 ل 2.4 مليون عام هادي) على ݣنس پان (Pan؛ 5 ل 6 م.ع.ه) ل لوقيتة منين بانت لمعاصرة السلوكية (behavioral modernity) لكاملة شي 50,000–150,000 عام هادي. شي مناقشات قلال على واش لقرد الجنوبي كانو واقيلا ناقصو ب شكل كبير تواصل صوتي-حلقي محسّن كتر من داك د لقرود لبشرانيين لفوقانيين ب شكل عام.
### الداكا و الستيعراف
اللولانيات عندهم قدرات ستيعرافيين محسّنين: شي وحدين كايصاوبو الدوزان و كايخدّموه باش يكسبو لماكلة و على قبل التوريات الجتيماعيين؛ شي وحدين يمكن ليهم يديرو الشغال لي كايحتاجو لمعاونة، التأتير و لݣراض؛ هومايا واعيين ب لمقام الجتيماعي، كايتلاعبو و قادرين يقولبو؛ هوما يمكن ليهم يعرفو لقراب و لفراد من نفس النوع؛ و كايقدرو يتعلّمو ب تخدام الرموز و يفهمو شي جوايه من لوغة بنادم ب شمول شوية د الالسانطاكس لعلاقاتي و لكونسيپطات د النوامر و التسنسيلات لمنومرين. لبحات ف الستيعراف ديال اللولانيات كايكتاشف حلان لمشاكيل، لميموار، لمفاعلة الجتيماعية، نضرية لعقل، و كونسيپطات مكانيين، منومرين و مجرّدين. الدراسات لمقارنيين كايورّيو واحد لميال جيهة داكا كبر لي دايز من لقرود لبدائيين ل مسعودات لعالم الجديد ل مسعودات لعالم لقديم، و متوسط زيْد ب شكل كبير ديال لقدرات الستيعرافيين عند لقرود لبشرانيين لفوقانيين. غير هو، كاينين تبدالات ف كل ݣروپ (متلاً، بينات مسعودات لعالم الجديد، مسعودات لعنكبوت و لکاپوتشين ب جوج بيهم شجلو متوسطات زايدين من شي عبارات)، و حتى ف لحاصول د دراسات مبدلين.

### = تخدام الدوزان و الصنعة
ف 1960، دجاين ݣودل حضات واحد الشامپانزي كايخوّر واحد الجبيّل د الطيرميط (النمل لبيض) ب طراف د الربيع و موراها كايرفد الربيع ل فمّو. مور ما مشى، ݣودل قرّبات ل الجبيّل و عاودات نفس السلوك لاحقاش كانت ݣاعما ميقنة شنو كان كايدير الشامپانزي. صابت بلي الطرمطيات كايعضو الربيع ب فكاكهم. الشامپانزي كان كايخدّم الربيع دوزان باش ولا "يغمّس" ولا "يصيّد" الطرميطات. كاينين روپوطاجات محدودين كتر على تخدام الدوزان ف لبريّة عند لبونوبوات لمرتابطين قرب ل الشامپانزي؛ تݣال بلي هوما نادراً فاش كايخدّمو الدوزان ف لبريّة وخا كايخدّموه ب نفس التامعلميت د الشامپانزيات منين كايكونو ف لحبس. تدكر بلي نتوات الشامپاخزي و لبونوبو ب جوج، كايخدّمو الدوزان ب لهفة كبر من الدكور. لأورانݣوتانات ف بورنيو كايلݣطو حوت لݣط (catfish) من لݣلاتي الصغار، على طول عاماين، عالم لبشر آن روسون حضات لأورانݣوتانات كايتعلّمو كيفاش يتقّبو حوتات لݣط ب لعواد باش يخلعوهم و يخلّيوهم برّا لݣلاتي و ف التالي ل يدّيهم لي مساينين. كاينين روپورطاجات قلال على تخدام الدوزان من لݣوريلات ف لبريّة. واحد النتوا بالغة من ݣوريلا السهول لغربية خدمات عرش د الشجر كا عكّاز باش تعبر غرق لما و باش يعاونها ف قطيع لحوض د لما. واحد النتوا بالغة خرى خدّمات واحد الجدع مفصول من واحد الشجيّرة ب صيفتو رصّاية(عكّاز) وقيت جميع لماكلة، و وحدة خرى خدّمات واحد الجدع طايح ب صيفتو قنطرة.

ب شوية من بعد لكتيشاف لبدياني د تخدام الدوزان، ݣودل حضات شامپانزيات خرين كايلݣطو عويّدات مورّݣين، كايزوّلو منهم لوراق و كايخدّمو لقنات د لعواد باش يصيّدو لبخوش. هاد التبدال من عويّد مورق ل دوزان كان واحد لكتيشاف كبير. قبل من هادشي، لعولاما كانو شايفين بلي غير بنادم لي يقدر يصنع و يخدّم الدوزان، و بلي هاد لقدرة هي لي فرقات لبشر على لحيوانات لخرين. الشامپانزيات تقشعو عاوتاني كايصايبو "پونجات" من لوراق و لخز لي كايمصّو لما. لأورانݣوتانات السومطريين تحضاو كايصايبو و كايخدّمو الدوزان. هوما كايݣرضو شي عرش من شي شجرة فيه 30 سم ف الطول، كايݣلّعو منو لعويّدات، كايهرّيو (كايحردوه حتى كايولي مشوك بحال شي شطابة) واحد لقنت و من بعد كايخدّمو لعصا باش يحفرو ف تقابي الشجر عل الطرميطات. ف لبريّة، لماندريلات تقشعو كاينقيو ودنيهم ب دوزانات معدلين. لعولاما فيلماو واحد لماندريل دكر كبير ف جردة تشيسطر د لحيوانات (لمملاكة لمتاحدة)، كايݣرّض واحد لعود، باش يخلّيه ضيْق كيف ما كايبان، و من موراها كايخدّمو باش يكشّط لوسخ من تحت ضفار رجليه. لݣوريلات لمحبوسين صاوبو تنويعة ديال الدوزانات.

طرات اول حضية مباشرة د شي لولاني ماشي من لقرود لبشرانيين كايخدّم الدوزان ف شي بيئة بريّة ف عام 1988. عالمة اللولانيات سو بوينسكي شافت واحد الدكر بالغ د لكاپوتشين بيض لوجه كايضرب لفعة راس لحربة ب عرش ميّت حتى ل لموت. لكاپوتشين كحل لخط كان اول لولاني لا قرد-بشراني توتّق عندو ب شكل روتيني تخدام الدوزان ف لبريّة؛ لفراد تقشعو كايهرسو لݣوز ب حطانهم على سندانات د لحجر و ضريبهم ب حجر خر كبير. ف طايلاند و ميانمار، الزعاطط وكالين لعقريش كايخدّمو دوزان د لحجر باش يحلّو لݣوز، لمحّار و جاوجيات الصدف لخرين، و شكال معددين ديال غلال لبحر. بابونات الشاكما كايخدّمو الدوزان كا سلاح؛ هاد لبابونات كايبداو يرجمو من السوار الصخريين فين كاينعسو و كايرجعو منين كايحسو ب شي تهديد. لحجر كايتهز ب يد وحدة و كايتلاوح من شي حافة، فين يا إما كايتدردب معا جناب الجرف ولا كايطيح نيشان ف لوطا د لوادي.

وخا ماتقشعوش كايخدّمو الدوزان ف لبريّة، الليمورات ف لمواضع لمكونطروليين تشافو بلي هوما قادرين على فهامة لمزيّات لوضيفيين د لأوبجيات لي تدريساو باش يخدّموهم كا دوزانات، و دارو مزيان كيف بحال بسيطات لمنخار لي كايخدّمو الدوزان.

## ايكولوجيا
لبشر هوما أكتر نوع لولاني قادر عل لاضاپطاسيو، وخا عندو مسامحة هابطة ولا ضيّقة ل شلا بيئات شديدين ف لعالم. دابايا بنادم حاضر ف ݣاع لعوالم لبيوجغرافيين (biogeographical realms؛ ولا زونات بيوجغرافيين) ب تمنية، وخا لحضور ديالهم ف لعالم لأنطاركتيكي محدود بزاف ف محطات لبحوت و كل عام ف هاد الزون كايكون واحد النقصان د النسمة ف شهور الشتا.

اللولانيات اللابنادميين كايعيشو ب شكل لولاني ف خطوط لعرض لمداريين ف إفريقيا، آسيا، و لأمريكيتين. النواع لي كايعيشو برا لبلايص لمداريين كايشملو الزعطوط الجاپوني لي كايعيش ف لݣزاير الجاپونيين هونشوو و هوكّايدو؛ زعطوط لأطلس لي كايعيش ف شمال إفريقيا و شلا نواع من اللانݣور لي كايعيشو ف الشينوا. اللولانيات كايميلو باش يعيشو ف لغابات لمطيرين لمداريين بلحق كايتصابو حتى ف لغابات لمعتادلين، الساڤانات، الصحاري، الجبال و لبلايص لكوشطيين. نوامر النواع د اللولانيات وسط لبلايص لمداريين بان بلي مرتابط ب شكل مرافق (correlated) إيجابياً معا كمية هبوط الشتا و كمية لمساحة د لغابة لمطيرة. اللولانيات كايصايبو 25٪ حتى ل 40٪ من لحيوانات وكالين لفاكهة (ب لوزن) وسط لغابات لمطيرين لمداريين، عليها عندهم دور مهم ف تفراق الزريعات د شلا نواع ديال الشجر.

موايل اللولانيات شادّين واحد النطاق د لعلوّات: لمسعود فطح النيف لبيض و لكحل تصاب كايعيش ف جبال هيندوان ف علوّات د 4,700 ميطر، ݣوريلا الجبل يقدر يتصاب ف 4,200 م و هو كايقطع جبال لڤيرونݣا، و الجيلادا فايت تلقى ف علوات كايوصلو ل 4,000 م ف التيرات لعاليين د إيتيوپيا. شي نواع كايتفاعلو معا لبيئات لمائيين و يقدرو يعومو ولا حتى يغطسو، ب لحساب د لمسعود لمخرطم، مسعود دي برادزا و مسعود لݣلاتي د آلن. شي لولانيات، كيف ما زعطوط الريزوس و اللانݣورات الرماديين، يمكن ليهم يستاغلو لبيئات لمعدلين من بنادم و حتى يعيشو ف لمدون.
## لمفاعلات بينات بنادم و اللولانيات لخرين
### تدواز لمرض
لمفاعلات لقراب بينات بنادم و اللولانيات اللابنادميين (ل.ل.ب) يمكن ليهم يصنعو طراعي ل دوزان لمرضات حيوانيين لأصل (zoonotic diseases). لڤيروسات كيف بحال ڤيروسيات هيرپيس (Herpesviridae؛ الشايع فيهم هو هيرپيس B)، ڤيروسيات الجدري (Poxviridae)، بوحمرون، لإيبولا، السعر، ڤيروس ماربورݣ و ليپاتيت لڤيروسي يمكن ليهم يدوزو ل بنادم؛ هاد لڤيروسات ف شي حالات ، كاينتجو مرضات قتالين ف ب شكل محتامل عند لبشر و اللولانيات اللابنادميين ب جوج.
### شغلهم ف لبحت لعلمي
اللولانيات كايخدّمو ب صيفتهم كائنات حيين موضيل ف اللابوراطوارات و فايتين مخدّمين ف ميسيوات لفضاء. كايخدْمو كا حيوانات د السيرڤيس ل الناس لمعوقين. مسعودات لكاپوتشين يمكن ليهم يتدريساو باش يعاونو الناس لي عندهم الشلل رباعي الطراف؛ الداكا، لميموار، و التامعلميت ليدوية دياولهم خلّاوهم يكونو معاونيا معتبرين.

لولوفات من اللولانيات اللابنادميين كايخدّمو ف بزاف د قنات الدنيا ف لبحت ب سباب لمشابهة لفيزيولوجية و السيكولوجية معا بنادم. ب الضبط، لمخاخ و لعينين د ل.ل.ب كايشبهو ب شكل مقارب ل لأناطوميا د لبشر على أي حيوان خر. الل.ل.ب كايخدّمو ب شكل شايع ف التجارب لقبلع كلينيكيين، علم لعصاب، دراسات طب لعيون، و دراسات السمّية. زعطوطات الريزوس كيف ما الزعاطط لخرين، لمسعودات لإفريقيين لخوضر، الشامپانزيات، لبابونات، مسعودات لكبور، و لمارموزيات، دايماً كايتخدمو ف هاد لبحوت، يا بقبيطهم ف لبريّة ولا تربيتهم على قبل هادشي.
### تهديدات النقيراض
التيحاد الدولي ل حفيض الطبيعة (IUCN) كايليستي كتر من التلت د نواع اللولانيات ب صيفتهم مهددين ب شكل مجهد ولا محسوسين. جوايه 60٪ من نواع اللولانيات مهددين ب النقيراض، بحال: 87٪ من النواع ف مدغشقر، 73٪ ف آسيا، 37٪ ف إفريقيا، و 36٪ ف أمريكا الجنوبية و لوسطانية. زيد على هادشي، 75٪ من نواع اللولانيات نسماتهم غاديين ف النقصان. لبيع و الشرا مريݣل، كيف ما هو لحال معا ݣاع النواع لمليستيين من CITES ف لملحق الجاوج، من غير 50 نوع و نويع مليستيين ف لملحق اللول، لي كسب حماية كاملة من لبيع و الشرا.

التهديدات الشايعين على نواع اللولانيات كايجمعو تزوال لغابات، تقسام لغابات، لحملات ضد لمسعودات (لي هوما لحاصول د التدرام عل لغلة من اللولانيات)، و تصياد اللولانيات على قبل التخدام ف الطب، كا حيوانات د الرفقة، و على وديت لماكلة. التنقية واسعة النطاق د لغابات لمداريين كاتعتابر ب شكل عريض ب صيفتها أكتر عملية خطيرة على اللولانيات. كتر من 90٪ من نواع اللولانيات كاينين ف لغابات لمداريين. السباب الساسي د خسران لغابات هو تصفية ديالتهم على قبل الزراعة، وخا تقطاع الشجر التجاري، لحصاد لمكافي ديال لخشب، التامنجميت، و لبني د السدود حتى هوما كايعاونو ف تخراب لغابة. ف إندونيسيا مساحة كبيرة من لغابات لحادرين تصفاو على قبل زيادة إنتاج زيت النخل، و واحد التحليل د التصوار الساطيليتي ستنتج بلي وقيت 1998 و 1999 كانت واحد لخسارة د 1,000 أورانݣوتان سومطري كل عامين ف سيستيم ليوسير لإيكولوجي بوحديتو.

اللولانيات ب قد د لكسدة كبير (فوق 5 كݣ) محسوسين ل خطر مزايد د النقيراض حيت كايجيبو ربح كتر ل الصيادا اللاقانونيين ب لمقارنة معا اللولانيات الصغر. هوما كايوصلو ل لبلوغ الجنسي معطلين و عندهم وقيتات طوْل من ولادة ل ولادة. عليها النسمات كايرجعو ب شكل تقيل من مورا ما كايتستنزفو ب الصيادة اللاقانونية ولا ف التجارة د حيوانات الدار. الضاطا من شي مدون إفريقيين وراو بلي كتر من النص د لپروتين لمكونصومي ف لبلايص لمدينيين كايجي من التجارة د لحم الطريدة. اللولانيات لمهددين بحال لݣينونات و الدريلات كايتصادو ف نيڤوات فايتين النيڤوات لقابلين على لمداومة. هادشي ب سباب قد كيداهم لكبير، سهولة الطرونسپور و الربح على حساب لحيوان. ماحد لفلاحة باقية كاطوّق موايل لغابات، اللولانيات كايكملو ف لماكلة د لغلة، هادشي لي كايسبب ل لفلاحا خسارات قتيصاديين كبار. تدرام اللولانيات عل لغلة كايعطي ل الناس اللوكال واحد النطيباع سلبي عل اللولانيات، هادشي لي كايعكل مجهودات لحفيض.

ف إفريقيا، ف مدغشقر، لي مسكنة خمسة د لفاميلات د اللولانيات مستوطنين ب شكل أصلي، دوّزات أكبر نقيراض ف لقريب لفايت؛ من السكنة د بنادم هاد 1,500 عام، علاقل تمنية د لكلاصات و خمس طاش نوع كبير نقارضو ب سباب الصيادة و تخراب لموايل. بينات اللولانيات لي تمسحو كان لإندري لقديم (Archaeoindris؛ ليمور كبر من لݣوريلا رمادية الضهر) و لفاميلات لقرود لقديمين (Palaeopropithecidae) و الليمورات لقدام (Archaeolemuridae). ف لمغريب، خصوصاً ف ساحة جامع لفنا لحفيض د زعطوط لأطلس لمهدد ب النقيراض، معكل ب شكل لولاني ب التجارة اللاقانونية، لي كايزندها الطلب على خودانهم كا حيوانات د الدار و ستيغلالهم على قبل السياحة الترفيهية، فين السوّاح (لغالبية فيهم لوكال) بلا ماينويو كايعاونو ف زيادة تصياد لفراد الصغار د الزعاطط من لبرية منين كايقبلو و كايخلصو مالين الزعاطط على قبل التصاور، و واحد النقصان كبير ف تطباق لقانون من الدولة، هادشي لي خلّى هاد النشاطات اللاقانونيين يتدارو عاين باين ف جامع لفنى بلا متابعات قضائيين.

ف آسيا، لإسلام، لبودية و لهندوسية كايحرّمو ماكلة لحم اللولانيات؛ وخا هاكداك، اللولانيات مازال كايتصادو على ود لماكلة. شي ديانات تقليديين صغر كايحللو لكونصوماسيو د لحم اللولانيات. لبيع و الشرا ف حيوانات الدار و الطب التقليدي حتى هوما كايزيدو الطلب على الصيادة اللاقانونية. زعطوط الريزوس، واحد لكائن حي موضيل، كان محمي مورا التصياد لفايت لحد لي هدد النوامر دياولو ف الستينات؛ لپروݣرام كان فعال حتى ولاو كايتشافو دابايا ب صيفتهم آفة على طول النطاق ديالهم.

ف أمريكا الجنوبية و لوسطانية، تقسام لغابات و الصيادة هوما جوج مشاكيل ساسيين ل اللولانيات. لمسالك لكبار د لغابات دابايا ولاو نادرين ف أمريكا لوسطانية. هادشي كايزيد ف كمية لغابات لمحسوسين ل التأتير لحافة (edge effects) بحال التدرام د لفيرمات، النيڤوات لهابطين د الرطوبة و واحد التبدال ف حياة النبات. التكبال د التحراكات كايودّي ل واحد النسبة كبر ديال لمجاوجة الدخلانية، لي تقدر تسبب تأتيرات ضارين لي كايودّيو عنق الجاجة السكنية (population bottleneck)، فين كايترزا واحد لپورسونطاج كبير د النسمة.


تصنيف:لوليات